( داد ءِ لوپ – محمد بیگ بیگل )
من وھدے گوانکو چست کت ءُ گوش ءَ داشت ،تہ دومی نیمگ ءخ چہ مردے ءَ گوں جوانیں گالوارے ءخ گشت: واجہ منی نام علی جمعہ زامرانی انت-ءُ من چہ کویت ءَ ھبررھاں-ءُ وھدے من پہ حیرانی گشت: علی جمعہ زامرانی؟تہ گشت ئِے: ھو ،علی جمعہ زامرانی-ءُ راستی اش انت کہ تو من ءَ نہ زان ئے،بلے ما ترا جوانی ءَ زانیں-بےگمانی،
حیرانی ءُ سرپدی ءِ ھمے آپسراں گوازینگ ٰۃ رند وھدے من گشت حالاں بدئے تہ ورنا ءَ درّائینت:واجہ مارا پہل کن کہ ما تئی نام دُزّتگ!نی اگن چہ اے بمب ءِ دگہ یک تراکے ات،بلے چوکہ عراق ءُ کویت ءَ بمبانی تراک یا تراکانی توار نہ بیتگیں ھبرے نہ انت،پمیشکا من حیران نہ بیتاں ءُ گشتون پرواہ نیست-شر کتگ دُزّتگ-چی ءَ کہ من وتی نام ءُ ند ھر دو پہ راج ءَ ندر کتگ انت-کسے ءَ اگاں منی نام دوست بیت ءُ پہ وت ئے ژپّیت،باکے نیست-بلے منا ھالاں دئے کہ منی کُنٹگ ءُ بےگلیں نام ءَ آخر چون کن ئے؟
 گشت ئے: واجہ ،تئی گلیں پنّام ءَ زورین ءُ,, بیگل داد ،،ءِ نام ءَ ھمک سال بلوچی ءِ شاعر ،ندکار ،ازمکار ،سازکار ،گیگان کار ءُ گشندھاں داد بخشیں-. پہ دمانے ءَ من بےتوار بیتاں-باوری ھبرے ھم نہ ات-شما وت انصاف بہ کن ئے کہ اے وت گرز ءُ بیگانگیں دور ءَ کئے چشیں ھبراں باور کنت-پمیشکا منی اولی تاثرات ات کہ کسے منی دروگیں ھالانی گیگان ءَمنا بڈّگ ءُ بزّگ کنگ لوٹیت ،انچو کہ اُمبر ءِ گڈّی روچاں صدارتی ایوارڈ ءُ پی ٹی وی ایوارڈ ءِ نام ءَ مئے درویش گونگیں مراد ساحر بزگ ءُ دلپروش کنگ بوت-بلے شکر انت کہ منی ھمے گمان رد بوت ،چی ءَ کہ انچو انچو کہ گوانکو ءِ وسیلہ ءَ مئے ھبر دیما روان بوت،زامرانی ءِ دل پہکی ،راستی ءُ راجی باھند سہرا بیان بوت انت ءُ دیر نہ گوست منی بے باوری ماں بھیسہ ء بدل بوت-نی اگن چہ راستی سیرا ات،بلے یک ھبرے ءَ من انگت ھم دلجم نہ اتاں-پمیشکا گشتوں: واجہ ،داد ءُ ایوارڈ وَ مردگانی نام ءَ نامینگ بنت-گڑا آخر منی گناہ ءُ میار چی انت کہ من وَ انگت زندگاں ءُ شما پہ وتی داد ءَ منی نام زرتگ؟گشت ئے:ھو ،راست انت-بلے ما ھمے دود ءِ جند ءَ پروشگ لوٹیں-واجہ ھبر اش انت کہ پہ رپتگیں بامرداں مئے دلاں ادب ءُ احترام سک باز انت،بلے ما گشیں قدرشناسی ھما انت تو کسے ءِ شھ کردانی عوض ءَ آئی ءَ شرف ءُعزت ھما وھد ء بدئے کہ آ انگت زندگ انت-مثال ،سرکار ءِ صدراتی ایوارڈ بہ بیت یا باج ءِ سید داد،اے اگاں سید ءِ زندگانی ءَ آئی ءَ دیگ بوتین انت تہ مارا ستک انت کہ سید ءِ زند ءِ لھتے سال گیش بوتگ اتنت-اگن چہ ھمک زبان دوستے زانت کہ سید چہ اے داداں بُرز تر ءُ بالا تر انت-زامرانی ءِ دلیل سک جوانیں دلیلے ات،پمیشکا من ھبر تاب دات ءُ درّائینت: تئی ھبر راست انت-زندگیں بامرد ھم شرف ءُ عزت ءِ حقدار انت،بلے علی جان،زبان ءُ لبزانک ءِ دیمروی ءِ جہت ءَ منا چہ لائق تریں زبان زانت،کواس تریں ندکار ءُ بالا تریں شاعر است کہ آھاں منا چہ گیشتر ءُ شرتر کار کتگ ءُ آھانی گلیں نام یا پنّام پہ شمے داد ءخ شر تر کرزانت-آخر منی گناہ ءُ میار چی انت کہ شما منی گردن لوپ کتگ؟آئی ءَ پسّہ دات: واجہ ،ما کلیں ھبرانی سر ءَ پہ شرّی بیچّار کتگ-مئے دیما درستانی گلیں نام اتکگ انت-مئے چمّاں اے کل وتی وتی جاہ ءَ بلوچی لبزانک ءِ ماہ ءُاستال انت،بلے ما سنگتاں وتی پگر ءُ ھیال ءِ رد ءَ تئی نام ءِ سر ءَ تپاک کتگ،ءُ مارا اوست انت کہ تو ھم مئے ھمے بے ریائیں فیصلہ ءَ گوں وشدلی قبول کن ئے-من جست کت کہ آخر شما کئے ءُ کئے ات کہ منا اے سزا ءِ حقدار لیکیتگ؟
 گشت ئے: واجہ ،فیصلہ کنوکیں ھمے جیوری(jury )ءِ تھا مئے اے سنگت گون انت،یکے منی جند ،بزاں علی جمعہ زامرانی ءُ دومی واجہ عبدالصمد ،واجہ ناصر مومن ،واجہ ناصر نور ،واجہ برکت علی پنجگوری ،واجہ بخش بیکس ءُ واجہ محمد علی دشتی- من گشت: جوان انت-اگاں دلاں دلی شما انکس لائقیں سنگتاں منا اے سزا دیگ ءِ فیصلہ کتگ،گڑا منا ھم چو ھما یاراں دوزہ ءُ ھما یاراں بھشت ءَ شمے ھمے سکّیں سزا سر ءُ چمان انت ءۃ قول ء ھندی ءَ من گشاں کہ:
 (چڑھ جا سولی پر رام بھلی کرے )
 اے فیصلہ وَ من منّ ات ءُ قبول کت،بلے آ شپی منا واب نہ اتک-اشی ءِ نیمون اے نہ ات کے من گل ءَ چہ بال اتاں یا بل منی گوات انت-بےوابی ءِ بندری سبب یک بیّم یے ات کہ منی دل ءَ تیجار جنگ ءَ ات-منی ھم گنگلیں دوست ،مھر وانیں دوزواہ ءُ منی پُر مڑاھیں بیل ءُ یلاں! وتی دلگوش ءَپہ الکاپی گور کن ات کہ منی وش بھتی اش انت کہ من ءَ ھدا ءَ چہ وتی گجنیں شر ءَ ھزارانی کچ ءَ لبزانکی سنگت بخشاتگ کہ آھانی تھا شما کل ھور ات-ءُ منی بدبھتی اش انت کہ منا لھتے انچیں سنگت ھم است کہ آ منا چہ نا وش انت ءُ منی نام ءَ گرگ ءِ ھم روادار نہ انت (نامان اش نہ گراں کہ منا آھانی گلیں نام شات نہ بنت )بژنی ھبر اش انت کہ من آھانی مدام توسیپ ءُ ستا کناں ءُ نامان اش پہ ادب ءُ احترام گراں،بلے آنگبھت مدام پمن دنتان دروشنت ءُ منی پیریں ھڈ اش دپ ءَ انت-ھمے سبب انت کہ بیگل داد ءَ رند من ءَ ترس انت کہ منی ھمے نا وشیں سنگت وتی جامگاں چہ درمیائنت ءُ منا پکیر ءُ آجز ءَ گِل میدّ مکن انت-پمیشکا من گوں بیگل داد کویت ،باج ءُ بلوچ کلب بحرین ،بلوچی اکیڈمی کوئٹہ ،عزت اکیڈمی پنچگور ،بلوچستان اکیڈمی تربت ءَ ابید امارات ،ایران ،مشکت ،گوادر ،کراچی ءُ اروپا ءِ ایدگہ سنگت ءُ دوزواھاں زدبندی کناں کہ آ منا ھمے دوست گونگیں نادان دشمناں چہ رکّینگ ءِ بست بندے بہ کن انت-ءُ اے کار بایدیں زوتاں چہ زوت کنگ بہ بیت…… چو مہ بیت کہ بیگل داد بالا ءُ بزّگیں بیگل چیر ء ھاکاں بہ رؤت!!